A picat Facebook. Nici Instagram sau Facebook Messenger nu funcţionează marţi după-amiază
A picat Facebook! Mai mult, nici aplicaţia Facebook Messenger nu mai funcţionează marţi, 5 martie 2024. Iar Instagram are, la rândul său, probleme. Parola pentru Facebook este pur şi simplu respinsă, deşi e introdusă corect.
- A picat Facebook. Nici Instagram sau Facebook Messenger nu funcţionează marţi după-amiază
Marţi, 5 martie 2024, a venit cu probleme pentru aplicaţia Facebook şi pentru milioanele de utilizatori ai platformei de social media deţinute de Meta. Atât Facebook, cât şi aplicaţia de mesagerie Facebook Messenger i-au "scos" pe utilizatori din conturi şi, cel puţin pentru scurt timp, nu permit conectarea la loc a acestora. Românii nu se mai pot conecta azi nici pe Instagram.
Au fost raportate peste 300.000 de întreruperi de către utilizatorii Facebook şi peste 47.000 de cei ai Instagram, potrivit Downdetector.
De ce nu merg Facebook şi Instagram. Şi aplicaţia Facebook Messenger a picat
Cu imaginea de mai sus s-au trezit marţi după-amiază în faţa ochilor utilizatorii platformei de social media deţinută de compania Meta. Şi indiferent dacă oamenii îşi ştiau sau nu parola, nu se puteau conecta la loc pe Facebook.
Se pare că nu este o problemă locală, ci una la nivel internaţional. Facebook şi Instagram au picat şi în străinătate, fiind raportate probleme inclusiv în SUA.
Până acum, nu au fost oferite explicaţii cu privire la cauza erorii de funcţionare a Facebook şi Instagram. Oamenii s-au mutat între timp pe alte reţele de socializare, precum X (fostul Twitter), pentru a se plânge de inconvenienţele create.
Ultima defecțiune majoră a serviciilor asociate cu Facebook datează din mai 2023 și a vizat Messenger, care a fost indisponibil mai mult de o oră.